REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj: 06-2/365-13

9. oktobar 2013. godine

B e o g r a d

INFORMACIJA

O DRUGOM JAVNOM SLUŠANjU ODBORA ZA PRIVEDU,

REGIONALNI RAZVOJ, TRGOVINU, TURIZAM I ENERGETIKU

NA TEMU:„ENERGETSKA EFIKASNOST KAO MOGUĆNOST RAZVOJA SRBIJE“,

ODRŽANOM 9. OKTOBRA 2013. GODINE

Odbor za privredu, regionalni razvoj, trgovinu, turizam i energetiku je, na osnovu odluke donete na sednici održanoj 1. oktobra 2013. godine, u skladu sa čl. 83. i 84. Poslovnika Narodne skupštine, dana 9. oktobra 2013. godine, održao Drugo javno slušanje na temu:„Energetska efikasnost kao mogućnost razvoja Srbije“, u saradnji sa Beogradskim fondom za političku izuzetnost.

Javnom slušanju su prisustvovali dr Aleksandra Tomić, predsednik, Petar Škundrić, Velimir Stanojević, Zoran Anđelković, Slavica Savić, članovi Odbora za privredu, regionalni razvoj, trgovinu, turizam i energetiku, Bojan Jakovljević, Milan Lapčević i Dejan Rajčić, zamenici članova Odbora i narodni poslanici Nevena Stojanović, Vladimir Cvijan, Nevena Adžemović, Vesna Marjanović i Ninoslav Girić.

Učesnici javnog slušanja bili su: Velimir Ilić, ministar građevinarstva i urbanizma, Jasminka Pavlović, načelnik Odeljenja Ministarstva građevinarstva i urbanizma za energetsku efikasnost i građevinske proizvode, Nina Vukosavljević, Ljiljana Stevanović, Biljana Apostolović, Danijela Pršić i Danica Uskoković, savetnici u Ministarstvu građevinarstva i urbanizma; Dušan Mrakić, državni sekretar, Mirjana Knežević, savetnik za unutarresorsku i međuresorsku saradnju, Antonela Solujić, šef Odseka za unapređenje energetske efikasnosti, Vesna Rodić, savetnik u Odseku za unapređenje energetske efikasnosti i Miomira Lazović iz Odeljenja za energetsku efikasnost Ministarstva energetike, razvoja i zaštite životne sredine, kao i Aleksandar Durković, direktor projekta Svetske banke energetske efikasnosti u Srbiji; Sonja Liht, predsednik, Valentina Đureta, koordinator programa i Vladimir Kolar, asistent logistike Beogradskog fonda za političku izuzetnost; Wolfgang Schütt, vođa projekta energetske efikasnosti u Srbiji Nemačke organizacije za međunarodnu saradnju (GIZ), Lutz Jarczynski, Anita Mraović, Tanja Nikolić, rukovodioci projekta i Filip Milojković, koordinator projekta Energetske efikasnosti u zgradarstvu u GIZ; Jasna Sekulović, menadžer programa u GIZ, Podgorica (Open Regional Fund for South East Europe-Energy Efficiency ORF-EE), Ilija Đorđević, zamenik predsednika Privredne komore zelene Srbije, Ilija Batas-Bjelić, asistent na Elektrotehničkom fakultetu u Beogradu, Raša Ristivojević, potpredsednik Privredne komore Srbije, Svetozar Krstić, sekretar Udruženja industrije Privredne komore Beograda, Dragoslav Šumarac, predsednik Skupštine Inženjerske komore Srbije, Milovan Glavonjić, predsednik UO Inženjerske komore Srbije i, prof. dr Zoran Stajić, direktor Alfatec – Istraživačko razvojnog centra iz Niša, Vladimir Ljubić, inženjer nadzora u ED Jugoistok iz Leskovca, Goran Kostić, koordinator Okruga za privredni razvoj Jablaničkog upravnog okruga, Srđan Nikolić, član IO Srpske banke, Igor Anić, član IO Procredit banke, Damjan Rehm Bogunović, koordinator Fondacije Hajnrih Bel, Mirko Popović, menadžer projekta u BOŠ, Miloš Đajić, koordinator i Jelena Mićić, PR Centra modernih veština, Marija Golubović, direktor Saveta zelene gradnje Srbije, Dragana Vasiljević, Slobodan Micić, Martin Elezović, Gordana Blagić, Vladimir Janaćković, Marko Hamović, Mladen Bogićević i Aleksandar Đelić iz Saveta zelene gradnje Srbije, Zagorka Stević Gojkov, sekretar Srpskog centra za energetsku efikasnost, Vladimir Janković, predsednik Centra za promovisanje, razvoj i primenu obnovljivih izvora energije (Centrala), Marko Stojanović, Ana Bovan i Tijana Vladisavljević iz Centralno evropskog foruma za razvoj (CEDEF), Goran Todorović, predsednik udruženja “Centar pasivna kuća“, Mirjana Prljević, predsednik Energetskog inovacionog centra „Teslianum“, prof. dr Aleksandar Perić, direktor privrednog društva „Rafino d.o.o“, Duška Grućić, menadžer projekta u privrednom društvu “Rigips saint gobain“, Goran Prolić, šef razvoja u privrednom društvu “Knauf insulation“, Zoran Biserčić, direktor privrednog društva „Vaillant“, Wolfgang Zettl, menadžer i Miroljub Antonijević, šef tehničke podrške privrednog društva „Henkel Srbija d.o.o“, Nikola Ivošević, direktor privrednog društva „Rehau“, Bojan Predojević, direktor privrednog društva „Profine-group“, Ivan Milošević, menadžer prodaje, Marić Dragan i Dušanović Zorica iz privrednog društva „Wolfin“, Aleksandar Stopar, marketing menadžer privrednog društva „JUB“, Vladimir Lazić, direktor privrednog društva „Gardian“ staklo, Zoran Milenković, predsednik Opštine Varvarin i Slađana Jevremović, opštinski savetnik za EE i RES u Opštini Varvarin, Zoran Živković, savetnik direktora Gradskog stambenog preduzeća Beograd, Petar Vasiljević, tehnički direktor JP „Beogradske elektrane“, mr Goran Radulović, koordinator projekata energetske efikasnosti Gradske uprave Grada Beograda, Ružica Vranjković, novinar RTS, Jelica Putniković, urednik magazina Balkan Magazin, Sijka Pištolova, urednik lista Energyobserver, Branislava Jovičić, urednik lista Balkan Green Energy News, Aleksandra Veličković, zamenik direktora Agencije Headline, dr Miroslava Kavgić i Aleksandar Macura, nezavisni eksperti, Zoran Mojić, direktor privrednog društva „Ekoenergoinženjering“ i Nataša Cakić, arhitekta iz Niša.

Uvodničari su bili: Aleksandra Tomić, predsednik Odbora za privredu, regionalni razvoj, trgovinu, turizam i energetiku, Sonja Liht, predsednik Beogradskog fonda za političku izuzetnost, Velimir Ilić, ministar građevinarstva i urbanizma, Dušan Mrakić, državni sekretar u Ministarstvu energetike, razvoja i zaštite životne sredine, prof. dr Petar Škundrić, član Odbora za privredu, regionalni razvoj, trgovinu, turizam i energetiku i Wolfgang Schütt, vođa projekta energetske efikasnosti u Srbiji Nemačke organizacije za međunarodnu saradnju (GIZ).

U uvodnim napomenama, pre svega, dat je prikaz dosadašnjih aktivnosti, stanja i uzroka i dati predlozi mera i pravci budućih aktivnosti.

Istaknuto je da je inicijativu za javno slušanje dao Beogradski fond za političku izuzetnost, a da su inspiraciju dali i predstavnici GIZ-a koji se energetskom efikasnošću bave na jedan potpuno drugačiji način od onoga što mi podrazumevamo kao projekat energetske efikasnosti. Izneto je da javno slušanje predstavlja jednu vrstu krune aktivnosti u kojima je Beogradski fond za političku izuzetnost angažovan više od dve godine u Srbiji i u regionu Zapadnog Balkana, uz podršku GIZ. Energetska efikasnost je najjeftiniji, najisplativiji i ključni element razvoja, podrška ozbiljnoj i odgovornoj energetskoj politici. Energetska efikasnost se ne može postići bez sredstava. Druge mere i aktivnosti koje se preduzimaju radi ostvarivanja dugoročnih ciljeva energetske politike zahtevaju mnogo veća ulaganja i mnogo više ugrožavaju životnu sredinu. Poslednji izveštaj Panela eksperata UN o promeni klime sadrži najpesimističkije prognoze do sada i sa sigurnošću naglašava da su klimatske promene rezultat delovanja ljudskog faktora. Iako zagađenje planete u maloj meri zavisi od zemalja kao što je Srbija, ukoliko se građani Srbije pokažu svesni da odgovornim odnosom prema potrošnji energije mogu da daju doprinos, Srbija će poslati vrlo značajnu poruku svetu da želi da učestvuje u rešavanju tog problema na dugi rok. Uz pomoć Javnog medijskog servisa RTS i drugih medija, ulaganjem ozbiljnog napora u procesu obrazovanja od predškolskog obrazovanja pa nadalje, deca i mladi će biti nosioci novog odnosa prema energiji i prema efikasnom i racionalnom trošenju energije. RTS se još uvek ne bavi dovoljno temama klimatskih promena, energetske efikasnosti i drugačije energetske politike. Na putu evropskih integracija Srbija ne može napredovati bez angažovanja na približavanju ovih tema svim građanima. U procesu pregovora o pristupanju Evropska unija očekuje se od Srbije vizionarski pristup energetskoj politici.

Danas kada je energija najvredniji privredni potencijal, u Srbiji se rasipa i potrošnja energije po jedinici proizvoda najveća je u Evropi. Prema procenama stručnjaka, u Srbiji može da se uštedi do 40% energije. To je velika šansa za smanjenje neophodnih investicija u sektoru energetike. Ministarstvo građevinarstva i urbanizma uradilo je analizu prema kojoj trenutno u Srbiji na realizaciji projekata energetske efikasnosti u zgradarstvu može da se zaposli od 100 do 200 hiljada ljudi. Industrija građevinskog materijala može da se pokrene projektima „utopljavanja“ zgrada, zamene stolarije, doterivanja fasada. Austrija je ponudila beskamatni kredit za energetsku efikasnost za građane, uz uslov da se deo opreme koja se ne proizvodi u Srbiji nabavi u Austriji. Građani bi otplaćivali taj kredit od novca koji bi uštedeli zbog manjih računa za potrošenu električnu energiju. Time se država ne bi zadužila, a od uštede energije građani bi otplaćivali kredit narednih pet godina. Nakon šest godina imali bi renoviran i utopljen objekat, praktično bez ulaganja. Na ovaj način bi mogla da se finansira obnova dotrajalih ruiniranih zgrada, stolarija, podovi, tavanice, krovovi. Zahvaljujući nemačkoj Vladi koja se uključila u projekte energetske efikasnosti, Ministarstvo građevinarstva i urbanizma je propisalo dokumentaciju koju je potrebno podneti radi uštede energije u zgradarstvu i izdalo prve „energetske pasoše“. 1547 inženjera je edukovano i dato im je ovlašćenje za rad na ovim projektima, a 1025 inženjera je dobilo ovlašćenje za potpisivanje projekata. Izdato je 179 energetskih pasoša, a od toga 150 u promotivnoj akciji. Ministarstvo će izdavati dozvole za gradnju samo onima koji ispune sve propisane uslove. Međutim, neophodno je da Ministarstvo finansija opredeli sredstva za ove namene u Budžetskom fondu za unapređenje energetske efikasnosti. Naveden je primer studije koju je uradilo Ministarstvo građevinarstva i urbanizma o efektima termoelektrane za čiju izgradnju je podnet zahtev za izdavanje dozvole. Prema nalazima studije, ukoliko se sredstva za izgradnju termoelektrane utroše u energetsku efikasnost, efekti su 30 puta veći od vrednosti energije koja se dobija radom termoelektrane. Efekti su mnogo veći kada se na to dodaju i troškovi naknade za zagađenje i korist od zapošljavanja desetine hiljada ljudi. Uprkos tome, Ministarstvu građevinarstva i urbanizma podneta su dva zahteva za izgradnju novih termoelektrana. Ukoliko se u budžetu ne obezbede sredstva, neće biti ni izbora između ovih alternativa. 30% privatnih kuća u Srbiji ima obične jednostruke zidove, nije spolja omalterisano, a greju se na gas ili na struju. Veliki broj građana ne izmiruje račune na vreme, a kada bi računali samo kamate koje će morati da plate građani bi mogli da pokriju i „utople“ objekte. Ministarstvo građevinarstva i urbanizma je pripremilo predlog da se izdvoje sredstva na odgovarajućoj poziciji u budžetu da se svim građanima koji privatno grade, a posebno socijalno ugroženima, prilikom izdavanja besplatne građevinske dozvole, pokloni projekat objekta koji zadovoljava sve kriterijume energetske efikasnosti.

Po pitanju energetske efikasnosti u Srbiji su realizovani programi KFW 1, KFW 2 i KFW 3 rehabilitacije sistema daljinskog grejanja. U proteklom periodu, kroz verifikaciju programa KFW 4, program je proširen na preko 20 opština u Srbiji što je dovelo do velikih ušteda toplotne energije. Uredno snabdevanje toplotnom energijom kliničkih centara u Beogradu i u Nišu obezbeđeno je kroz programe Svetske banke i uskoro će klinički centri moći da obračunaju kolike su uštede na troškovima grejanja. Kroz taj program urađen je i veliki deo škola u Srbiji. Zakon o efikasnom korišćenju energije usvojen je u martu mesecu ove godine. Zakonom je predviđeno osnivanje Budžetskog fonda za unapređenje energetske efikasnosti i taj fond treba da zaživi negde početkom iduće godine, i potrebno je doneti veliki broj podzakonskih akata da bi taj fond zaživeo. Jedan od glavnih programa energetske efikasnosti je ESCO (energy service company) program, a jedna od ključnih stvari jeste uvođenje energetskog menadžera. Ministarstvo energetike, razvoja i zaštite životne sredine je angažovalo profesore sa fakulteta da pomognu po pitanju donošenja uredbi i pravilnika radi sprovođenja odredaba ovog Zakona, s obzirom da se radi o mašinskim i elektro pojmovima i poslovima. Kada su u pitanju energetski menadžeri i energetski savetnici, Ministarstvo je pripremilo jedan deo opreme koju će instalirati na Mašinskom fakultetu. Nekoliko profesora će vršiti edukaciju, dok Ministarstvo na tenderu ne izabere obrazovnu ustanovu. Ovako je odlučeno zbog insistiranja japanske strane po pitanju donacije i održavanja opreme. Tender za ustanovu koja će vršiti edukaciju biće raspisan odmah po završetku pravilnika i određivanja kriterijuma. Centar za obuku i licenciranje za energetske menadžere i energetske savetnike će biti regionalni centar, što je vrlo značajno za Republiku Srbiju. Energetski menadžeri će izveštaj o sprovedenim merama i aktivnostima definisanim programom i planom energetske efikasnosti dostavljati svojim jedinicama lokalne samouprave i Ministarstvu, na osnovu čega će se izračunavati uštede. Njihova obuka je predviđena u opštinama sa više od 30.000 stanovnika, kao i za velike industrijske potrošače. Ministarstvo je pripremilo program alter energy za male opštine, koje neće imati energetske menadžere, ali su u obavezi da dostavljaju izveštaje. Oko 30-ak opština se javilo za taj program koji treba da se završi sredinom 2015. godine. Od 30-ak opština koje su se prijavile, Ministarstvo će se opredeliti za 10-ak opština i upravo je završen drugi Akcioni plan za energetsku efikasnost koji će biti dostavljen Vladi.

Preduslov za energetsku efikasnost je stabilna ekonomija i razvijena privreda. Istaknuto je da razvoj privrede u Srbiji zavisi od stvaranja dodate vrednosti i da se ne može postići uvozom novih tehnologija za postizanje energetske efikasnosti. Kako bi Srbija bila sposobna da pristupi evropskim tržištima na kojima vlada velika konkurencija neophodno je da razvija nove tehnološke postupke i kapacitete za proizvodnju, a za to su potrebni i stabilni prilivi u budžet. U ovom trenutku se vodi globalna diskusija o klimatskim promenama koja utiče da se pomeraju granice u sektoru građevinarstva i razvijaju novi procesi u pružanju usluga. Danas se, na primer, ne koriste samo cigle, već i staklo koje ima jednaku toplotnu vrednost kao cigla. U Evropi i Kini su razvijene nove metode izgradnje, posebno u oblasti visokogradnje, potpuno drugačije nego što rade srpske kompanije. Koriste se cigle kada je izolator u samoj cigli i drugačijeg je sastava. Izneto je mišljenje da „Eskos“ i druge kompanije koje pružaju energetske usluge nemaju interesa za učešće na tržištu u Srbiji i da Srbija mora sama da razvije svoje tržište, ukoliko srpski građevinski sektor preživi u budućnosti. Građevinske firme moraju da budu inovativne i da inovativnim metodama gradnje „napadaju“ tržište svojih konkurenata. Država mora da vodi politiku promovisanja određenih sektora privrede i da im pruža podršku. Jedan od načina je da se organizuju skupovi stručnjaka i okrugli stolovi, na kojima se razmatraju mogućnosti integracije energetske efikasnosti u poreski sistem, npr. da se smanji porez na energetski efikasnu izgradnju. To je jedan od načina za koji nije potreban novac i na taj način se stvara novac za nova ulaganja. Inovativnost se postiže učenjem u kontinuitetu, stalnim usavršavanjem u struci, a funkcionalno znanje praćenjem informacija i praksom. Ako ne rade na takav način, ljudi postaju pasivni jer nemaju dovoljno praktičnog znanja koje se ne prenosi lako usmenim ili pisanim putem. Ako Srbija želi da poveća izvoz na svetska tržišta moraće da osposobi privredu za stvaranje dodate vrednosti i da nađe način da prikupi znanje od stranih kompanija. Predloženo je da se o određenim temama organizuju stručni okrugli stolovi, na kojima će učestvovati eksperti, predstavnici državnih institucija, struke, s ciljem da se dođe do konkretnih predloga, a ne do opštih zaključaka. Na okruglim stolovima treba da se dođe do odgovora na pitanja: koliko je novca potrebno za određenu aktivnost, kolika je zarada, na koji način se ostvaruje dobit, koji je najbolji finansijski model itd. Energetska efikasnost je merljiva i odražava se ne samo na ekonomiju, već i na budžet. Naveden je primer zgrade koja troši određenu količinu električne energije za grejanje. Nakon priključenja zgrade na sistem centralnog grejanja, potrošnja električne energije je prepolovljena. Grejanje na električnu energiju tamo gde postoji mogućnost priključenja na daljinske sisteme grejanja dovodi do rasipanja energije i novca i to je neiskorišćeni privredni potencijal.

Istaknuto je da je Nikola Tesla rekao da će razvoj gradova i nacija zavisiti od raspoložive količine energije i ljudske sposobnosti da pronalazi nove izvore energije. Potrošnja nafte u svetu se od 1900. godine do 2000. godine povećala 164 puta, a proizvodnja električne energije preko 300 puta. Kada su u pitanju termoenergetski sistemi, „TE Nikola Tesla“ u Obrenovcu po energetskoj efikasnosti ne zaostaju za KfW. Kroz rekonstrukcije energetskih kapaciteta Srbija je na svim termoenergetskim sistemima povećavala energetsku efikasnost od 15 do 25%. Sredstva uložena u kapitalni remont hidroelektrane Bajina Bašta, isplatiće se kroz povećanu energetsku efikasnost, odnosno kroz razliku u povećanom kapacitetu proizvodnje na bazi iste infrastrukture i na bazi iste hidrologije. Srbija ima prenosnu mrežu visokog i srednjeg napona od oko 10.000 kilometara. Gubici na prenosnoj mreži visokog napona su na nivou prosečnih evropskih gubitaka u prenosu električne energije. Međutim, na prenosnoj mreži niskog napona gubici su izuzetno veliki, a posledica su neznanja, nemara i nedostatka svesti o posledicama rasipanja energije. U Srbiji mora da se prestroji duhovni život u celini, da se neguje sistem vrednosti zasnovan na znanju. U struci ima dovoljno znanja, ali nije dovoljno razvijena svest u društvenoj zajednici o značaju znanja, poštenog rada, o opštim civilizacijskim vrednostima sloboda i prava, i zaštite životne sredine. U društvu mora da se neguje i razvija ljubav prema svojoj zemlji i planeti, jer kako se prema njoj sada odnosimo, tako će se ona odnositi prema našim potomcima. Energija u Srbiji decenijama nije tržišno valorizovana na pravi način. Veliki broj ljudi i danas smatra da nije greh ne platiti račun za potrošenu električnu energiju. Građanima mora da se ukaže na činjenicu da država može godišnje da uštedi između 160 ili 200 miliona evra kroz energetsku efikasnost u zgradarstvu. Pored toga, ukoliko bi smanjili gubitke u distributivnim sistemima za 10%, uštedelo bi se od 140 do 150 miliona evra, što je ukupno više od 300 miliona evra. Država bi imala na raspolaganju kritičnu masu investicionih sredstava za unapređenje energetskog sistema. U sistemskom smislu usvojeni su Zakon o energetici, Zakon o efikasnom korišćenju energije i Zakon o zgradarstvu i zadatak je Narodne skupštine da kontroliše stvaranje ambijenta za što racionalniji odnos prema resursima i da kroz javna slušanja podiže svest o potrebi racionalnog i odgovornog odnosa prema potrošnji električne energije. Potrebna je opšta akcija na svim nivoima o potrebi racionalne potrošnje energije, jer na taj način, čuvamo životnu sredinu i stvaramo, bez zaduživanja, finansijske podloge za obnovu energetskog sistema i nova zapošljavanja.

U diskusiji su učestvovali: Aleksandra Tomić, predsednik Odbora, Petar Škundrić, član Odbora i Bojan Jakovljević, Milan Lapčević i Dejan Rajčić, zamenici članova Odbora za privredu, regionalni razvoj, trgovinu, turizam i energetiku, Velimir Ilić, ministar građevinarstva i urbanizma, Aleksandar Đelić iz Saveta zelene gradnje Srbije, Aleksandar Durković, direktor projekta Svetske banke energetske efikasnosti u Srbiji, Zagorka Stević Gojkov, sekretar Srpskog centra za energetsku efikasnost, Dragoslav Šumarac, potpredsednik Inženjerske komore Srbije, Slobodan Micić iz Saveta zelene gradnje Srbije, Mirjana Prljević, predsednik Energetskog inovacionog centra „Teslianum“, Petar Vasiljević, tehnički direktor JP „Beogradske elektrane“, Ilija Batas-Bjelić, asistent na Elektrotehničkom fakultetu u Beogradu, Raša Ristivojević, potpredsednik Privredne komore Srbije, Mladen Bogićević iz Saveta zelene gradnje Srbije i Vladimir Janković, predsednik Centra za promovisanje, razvoj i primenu obnovljivih izvora energije (Centrala).

Izneto je da bi daljinski sistem očitavanja potrošnje električne energije rešio niz problema i smanjio potrošnju električne energije za pet do šest procenata. U zgradama koje su u vlasništvu države mogu da se uvedu merači osvetljenja u radnim prostorijama. Takođe, vrlo je važno definisati šta je moguće uraditi bez novih sredstava u budžetu. Preko uprave Vlade koja je nadležna za održavanje objekata, mogu da se ugrade uređaji za merenje potrošnje energije ili osvetljenja i angažuju domaći stručnjaci da se ugrade automatski dimeri kojima će se regulisati potrošnja. Najveći izazovi i problemi u sprovođenju energetske efikasnosti su posledica nedostatka koordinacije između ministarstava. To su projekti koji dugo traju, utiču na energetsku sigurnost i, da bi bili isplativi, moraju da se prevaziđu problemi koji nastaju zbog promene nadležnosti u toku njihove realizacije i turbulencija na političkom nivou. Naveden je primer bespovratnih subvenicija iz budžeta u Republici Češkoj u iznosu od oko milijardu evra u toku tri, četiri godine, od 2008. do 2012. godine. Realizovan je projekat za zamenu kotlova, prozora, fasada, tako da ekonomska kriza nije uticala na građevinsku industriju, a deo sredstava je obezbeđen iz trgovine kvotama emisije CO2, koje je kupila japanska Vlada.

Pojam energerske efikasnosti sadrži u sebi dva bitna obeležja savremenog društva, jedno je energetika kao pokretač razvoja, a drugi je efikasnost, odnosno potreba za što efikasnijim korišćenjem postojećih energetskih kapaciteta. Treće obeležje savremenog doba je održiv razvoj, koji je ostvariv samo ako je baziran na aktivnosti lokalnog stanovništva u svojoj zajednici. Otuda se pokretanje procesa energetske efikasnosti može posmatrati kao zamajac održivog razvoja lokalne sredine. Projekti eneregetske efikasnosti su osnova na kojoj se može planirati održivi razvoj. Iz tog razloga, neophodno je da na projektima rade timovi stručnjaka kroz, javno-privatna partnerstva, radi promovisanja vrednosti kao što su opšte dobro, solidarnost, tolerancija i poverenje u vlast. Za to je potrebna međusobna komunikacija, dobar protok informacija, poznavanje i iznošenje praktičnih životnih problema i iskrena opredeljenja na svim nivoima vlasti. Politike, strategije i zakoni koji se donose moraju da se primenjuju i vrlo je važno diskutovati o problemima ili preprekama koje su onemogućavale da se realizuju strategije i zakoni kako bi se u budućnosti mogli sprovoditi.

Pravilnik o energetskoj efikasnosti zgrada ima zadatak da obezbedi minimalne uslove konfora u zgradi, kao što su vazdušni, toplotni, svetlosni i zvučni, a uz maksimalno dozvoljeno korišćenje energije. Na osnovu tog pravilnika radi se elaborat koji ima za proračun količinu potrebne energije koja je potrebna za toplotu, hlađenje, sanitarnu vodu i rasvetu. Postoji nacionalni softver koji može da računa samo potrebe energije za grejanje, što je veliki nedostatak. Iznet je predlog da se taj softver usavrši i da se omogući potpuna primena Pravilnika o energetskoj efikasnosti. Takođe, potrebno je napraviti sistematizaciju svih objekata, na osnovu koje bi se utvrdilo koja zgrada koliko troši energije. U zavisnosti od toga bi se mogli opredeliti prioriteti. Zakonska obaveza jedinica lokalnih samouprava je izrada akcionih programa. Ukoliko jedinice lokalne samouprave koriste sredstva budžeta Republike onda su dužne da poštuju zakon i pripreme kompletne proračune potrebne energije, a ne samo za grejanje. GIZ podržava projekat izrade tzv. data managing system-a koji će evidentirati sve izdate sertifikate o energetskim svojstvima zgrada (energetske pasoše). Paradoks je da se na nezavršene zgrade, tj. neomalterisane objekte u Srbiji plaća manji porez i iznet je predlog da Ministarstvo finansija izmeni poreske zakone tako što će osloboditi poreza zgrade koje imaju „A+“ kategoriju na pet godina. Takođe, potrebno je osloboditi carine na uvoz opremu koja se ne proizvodi u Srbiji, kao što su merači potrošnje energije. Predloženo je da se službenici koji rade na izdavanju dozvola u opštinama obuče za taj posao, kako energetski pasoši ne bi postali nova barijera za investitore. U tom cilju, potrebno je predvideti obavezu da u komisiji za tehnički prijem objekata bude jedan licencirani inženjer. Kroz poresku politiku treba dati podsticaj stanovništvu, jer se za od pet do deset godina ove investicije vraćaju. U februaru se dva miliona evra dnevno troši na uvoz struje i tada cena nije 15 evro centi, već je mnogo viša pošto je tražnja veća od ponude. Neophodna je saradnja sa Ministarstvom finansija kako opštine koje štede energiju i smanjuju potrošnju ne bi bile kažnjene smanjenjem transfera, već da se ta sredstva usmere na druge razvojne projekte.

Iznet je i podatak da je Srbija 2009. godine, za vreme gasne krize, postigla istorijski vrh u proizvodnji električne energije i da je 2009. godine bila i neto izvoznik električne energije, bez obzira na najtežu energetsku situaciju u poslednjoj deceniji.

Evropska unija ide u smeru ograničenja površine izgrađenih objekata, u cilju sažimanja prostora radi efikasnog korišćenja zemljišta, smanjenja potrebne infrastrukture itd. Izneto je mišljenje da u Srbiji izgradnja kuća nije budućnost građevinarstva i urbanizma i da kuća ima dovoljno, a stanovništva sve manje. Kada se radi izolacija, potrebno je voditi računa da sve što se u kuću unese od lakova, lepkova, nameštaja, tepiha, garderobe, kućne hemije, emituje se u vazduh, tako da je hemijska bezbednost u jako bliskoj sprezi sa energetskom efikasnošću.

Izneto je da energetska efikasnost nema opravdanja ukoliko se uvozi zaštitna odeća, obuća, skele, alati, oprema. Ukoliko se ugrađuju pumpe, potrebno je voditi računa da li se prave creva i cevi u dovoljnoj količini i da li postoji dovoljan broj kvalifikovanih radnika.

Radi sprovođenja strategije, nije potrebna samo koordinacija, već i komunikacija i saradnja. Strategija nije sama po sebi dovoljna ukoliko nije praćena dobrom dijagnostikom i novim inovativnim konceptima, koji nastaju kao rezultat krize u svetu. Misija energetskog inovacionog centra je da ojača most komunikacije, koordinacije i kooperacije između privrede, industrije i finansijskih tokova, koristeći iskustva ljudi koji su se profesionalno dokazali u tim sektorima. U Danskoj i u Nemačkoj odgovorno ponašanje građana prema potrošnji energije rezultat je visoke cene električne energije. Danska je donela Zakon o efikasnom korišćenju energije 1972. godine, koji je inoviran 1978. godine i 1992. godine. Rezultat toga je da su Danska i Nemačka po racionalnosti potrošnje energije na vrhu lestvice zemalja rangiranih po tom kriterijumu.

Zahvaljujući primeni regulativa u Pravilniku o energetskoj efikasnosti zgrada u beogradskom naselju Stepa Stepanović, izmerena potrošnja energije prethodne grejne sezone je bila 55 kilovat časova po metru kvadratnom godišnje, dok je u Beogradu prošle godine prosečna potrošnja energije iznosila 130 kilovat časova po metru kvadratnom. Primećeno je da za energetsku neefikasnost ima sredstava, a za energetsku efikasnost nema. U Beogradu za grejanje na gas polovina stanovnika godišnje potroši 150 miliona evra. Srbija gas uvozi i svake godine potroši novih 150 miliona evra. Kada bi se primenile mere energetske efikasnosti i smanjila potrošnja na 65 ili 70 kilovat časova po metru kvadratnom, samo u Beogradu potrošnja primarne energije bi se smanjila na 75 miliona evra godišnje. Smanjila bi se i emisija CO2 za milion tona svake godine, a tona CO2 je berzanska roba i ima svoju vrednost. Međutim, uz postojeću cenu elekrične energije i subvencije, Srbija nema velike šanse da postigne energetsku efikasnost. Iznet je predlog da se sredstva koja država ulaže u subvenciju potrošnje preusmere u Fond za energetsku efikasnost.

Izneto je da energetska efikasnost ne bi trebalo da se zasniva na uvoznim komponentama kalorimetara i brojila. Naveden je primer firme Informacioni i industrijski sistemi, koja je 2005. godine napravila elektroniku za 22 trolejbusa. Nakon toga je uvezeno 80 trolejbusa lošijeg kvaliteta, za koje je elektroniku radila „Škoda“, a ceo posao je koštao šest i po miliona više u odnosu na to da su urađeni trolejbusi sa domaćom kompletnom elektronikom koja je ovde i projektovana i napravljena na svetskom nivou. 2008. godine su renovirana dva tramvaja . Evropska investiciona banka je odobrila sredstva po projektu koji je potpisalo 17 doktora nauka, da se u Beogradu uradi reparacija sto tramvaja. Međutim, sredstva su namenjena, kompletno rešenje elektronike postoji, tramvaji i trolejbusi energetski su efikasniji od autobusa i u pogledu energije i u pogledu zagađenja, ali posao se ne realizuje. Problem je u javnim nabavkama, jer je tender za reparaciju 83 trolejbusa napravljen tako da domaća firma nije imala šanse da učestvuje.

O energetskoj efikasnosti se u Srbiji aktivno vodi kampanja poslednjih petnaestak godina, ali je postavljeno pitanje da li postoje pokazatelji šta je konkretno urađeno, koliko je mera sprovedeno i koliko se energije uštedelo. Potrebno je da Ministarstvo razvoja, energetike i zaštite životne sredine donese strategiju o energetskoj efikasnosti, koja će predvideti modele finansiranja i mere koje država mora da preduzme da bi se ciljevi ostvarili. Navedeno je da treba uraditi analizu koliko se električne energije troši za javno osvetljenje, jer često na auto-putevima svetla gore i u toku dana. Ukazano je da je potrebno da Inženjerska komora Srbije svake godine okupi inženjere projektante i da im ukaže koje vrste materijala i stolarije je potrebno predviđati pri projektovanju. Izneto je da nove elektrane za čiju izgradnju su potrebna sredstva iz kredita, ne treba graditi ukoliko nisu iscrpljene sve mere za štednju i pad potrošnje. Potrebno je ukidanje PDV na energetski efikasne materijale, svetiljke, kotlove i druge materijale i proizvode. Zakon o planiranju i izgradnji je u koliziji sa Zakonom o energetici, jer Zakon o energetici predviđa hidroelektrane instalisane snage veće od 30 MW, a Zakon o planiranju i izgradnji predviđa do 10 MW i potrebno je sve objekte obnovljivih izvora energije proglasiti za objekte od opšteg interesa.

U toku izgradnje malih reverzibilnih hidroelektrana problem je prolaz cevovoda kroz privatne posede i potrebno je da se obezbedi službenost i cena prolaska, kao i mogućnost priključenja na mrežu. Potrebno je pojednostaviti proceduru oko izgradnje objekata koji služe za proizvodnju električne energije iz obnovljenih izvora, jer se najčešće grade na zemljištu koje se nalazi van građevinskog područja i za koje ne postoji urbanističko-planska dokumentacija. Postupak donošenja urbanističko-planskog dokumenta ne može se realizovati u roku kraćem od godinu dana, što za investitore predstavlja gubitak vremena i novca. Objekti obnovljivih izvora energije, kao posebni građevinski objekti, su takvi da se, nakon demontaže, za jedan dan vraća zemljište i okolina u njeno pređašnje stanje.

Odbor za privredu, regionalni razvoj, trgovinu, turizam i energetiku je, iz reda članova Odbora, obrazovao Radnu grupu za praćenje i unapređenje energetske efikasnosti. Radnu grupu čine narodni poslanici Radojko Obradović, predsednik, Dragomir Karić i Petar Škundrić, članovi. Radna grupa će sarađivati sa predstavnicima Svetske banke, GIZ, banaka i kompanija, Forumom zelene gradnje i drugima, koji bi pokušali da nađu način da pokrenu zamajac privrednih aktivnosti između proizvodđača i izvođača radova i bankarskog sektora, vanbudžetskim sistemom saradnje. S obzirom da u ovom trenutku u budžetu nisu predviđena sredstva i Budžetski fond za unapređenje energetske efikasnosti nije još obrazovan, Odbor za privredu, regionalni razvoj, trgovinu, turizam i energetiku će stalnim nadzorom nad radom Vlade pratiti i biti aktivan na organizovanju saradnje između privrednika i bankarskog sektora. Cilj je da se građanima Srbije obezbede mehanizmi za postizanje energetski efikasnog stanovanja, u smislu da im se omogući da promene prozore ili omalterišu kuće i građevinske objekte po određenim beneficijama. Objekti Narodne skupštine bi trebalo da dobiju energetski pasoš i da Narodna skupština Republike Srbije, u saradnji sa GIZ i Inženjerskom komorom Srbije praktičnim primerom ukaže na prednosti primene standarda energetske efikasnosti. Izneto je da će rezultat javnog slušanja biti i unapređenje saradnje i koordinacije ministarstava nadležnih za različite aspekte energetske efikasnosti, kako bi tržište počelo da funkcioniše u interesu građana. Izneto je da će Odbor i Radna grupa podržati sve inicijative za učešće u ovoj aktivnosti, jer svi plaćamo račune za grejanje i utrošenu električnu energiju ili imamo neki objekat koji bi želeli da dovršimo, kako bi manje plaćali električnu energiju u svom mesečnom računu.

Odbor će uputiti poziv svim učesnicima na tržištu u ovoj oblasti da se aktiviraju u smislu otvaranja prema građanima Srbije. Radna grupa će se sastati radi pripreme predloga za organizovanje narednog javnog slušanja o ovoj temi, na koje će biti pozvani da učestvuju predstavnici Ministarstva finansija i Ministarstva privrede, kako bi izneli predloge na koji način mogu, u okviru svoje nadležnosti, da podrže aktivnosti za unapređenje energetske efikasnosti. Važno je i da objekti javnih, državnih institucija i njihova rekonstrukcija takođe budu obuhvaćeni projektima energetske efikasnosti. Radna grupa će razmatrati i odgovarati na pitanja svih učesnika javnog slušanja.

Ispred Privredne komore Srbije otvoren je poziv za organizaciju edukacije privrednih subjekata zainteresovanih za sve informacije Radne grupe za praćenje i unapređenje energetske efikasnosti i prezentacije.

Odbor je organizovanjem javnog slušanja želeo da pruži političku podršku i iskaže volju da aktivno učestvuje u podizanju svesti i podsticanju odgovornog ponašanja prema energiji. Odbor će pratiti sprovođenje politike efikasnog korišćenja energije i mera energetske efikasnosti u sektorima proizvodnje, prenosa, distribucije i potrošnje.

Predsednik Odbora je pozvala sve zainteresovane da dostave predloge Radnoj grupi za praćenje i unapređenje energetske efikasnosti u kom segmentu bi mogli da daju doprinos i da uzmu učešće u radu Radne grupe Odbora, kako bi adekvatno pripremili, u narednih mesec ili dva dana moguće modele saradnje koji bi dali rezultate, za sledeće javno slušanje, na kome će biti predstavljeni rezultati šta je urađeno od dana održavanja javnog slušanja.